b"\n_START_ARTICLE_\nSanta Maria de Montalegre\n_START_SECTION_\nDescripci\xc3\xb3\n_START_PARAGRAPH_\nEra la capella del conjunt, constru\xc3\xafda a principis del s. XX dins els corrents de l'historicisme i un t\xc3\xadmid modernisme. Es tracta d'un temple de nau \xc3\xbanica i planta cruciforme amb un cimbori al creuer i un presbiteri semicircular adossat al transsepte, des del que es produeix l'acc\xc3\xa9s al Carrer de Valldonzella. En termes generals, la decoraci\xc3\xb3 de l'esgl\xc3\xa9sia es troba a mig cam\xc3\xad del modernisme i l'historicisme, revisitant l'art bizant\xc3\xad i el rom\xc3\xa0nic._NEWLINE_El projecte de l'esgl\xc3\xa9sia va ser de l'arquitecte barcelon\xc3\xad August Font i Carreras. \xc3\x89s l'\xc3\xbanic temple que va dissenyar des del principi fins al final. Troba la inspiraci\xc3\xb3 en l'art rom\xc3\xa0nic, en l'\xc3\xa8poca de l'alta edat mitjana, moltes vegades designada, en aquest moment, com bizantina.\n_START_SECTION_\nHist\xc3\xb2ria\n_START_PARAGRAPH_\nEl 1362 les Canongesses de Santa Maria de Montalegre o de l'Alegria, que estaven establertes on ara hi ha La Conreria de Tiana, construeixen un monestir a la cantonada dels carrers Montalegre i Valldonzella de Barcelona. El 1593 l'orde d'aquestes monges desapareix i l'edifici passa a ser el Seminari Episcopal de Nostra Senyora de Montalegre de la Ciutat de Barcelona. El 1802 Carles IV hi establ\xc3\xad la Casa de la Caritat._NEWLINE_La construcci\xc3\xb3 de l'esgl\xc3\xa9sia, sufragada amb donatius dels fidels, va comen\xc3\xa7ar el 1901 i es va poder obrir al culte un any despr\xc3\xa9s. La Capella de la Mare de D\xc3\xa9u de la Medalla Miraculosa, tamb\xc3\xa9 de Font, s'inaugur\xc3\xa0 el 1908. Es van utilitzar en la nova esgl\xc3\xa9sia tots aquells elements \xc3\xbatils provinents de l\xe2\x80\x99antiga. _NEWLINE_Els vitralls van ser realitzats l'any 1902 pel vitraller Antoni Rigalt i Blanch. Utilitzant velles vidrieres de l'antic temple la casa Hijo de Eudaldo R. Amig\xc3\xb3 y Cia. va fer els quatre vitralls de la sagristia el 1911. L'orgue, inaugurat el 1927, \xc3\xa9s de Lope Alberdi i Recalde, i la seva fa\xc3\xa7ana de fusta d'Enric Sagnier i Villavecchia._NEWLINE_Durant la Guerra Civil Espanyola l'esgl\xc3\xa9sia pat\xc3\xad desperfectes i s'utilitz\xc3\xa0 com a hospital, magatzem de queviures i de bobines de paper. La restauraci\xc3\xb3 posterior va ser d'Isidre Puig i Boada, el baldaqu\xc3\xad el va fer Jaume Busquets i Mollera i l'aranya de ferro forjat Benjam\xc3\xad Sales. La nova inauguraci\xc3\xb3 va ser el 1940. El 1952, amb motiu dels 150 anys de la Casa de la Caritat i 50 de l'esgl\xc3\xa9sia, es va col\xc2\xb7locar la imatge actual del presbiteri, de Jaume Busquets i Mollera._NEWLINE_El 1957 els edificis de la Casa de la Caritat es van anar traslladant-se a les Llars Mundet, i l'\xc3\xbas del temple va anar quedant redu\xc3\xaft. Per aix\xc3\xb2 el 1965 la Diputaci\xc3\xb3 de Barcelona va lliurar l'edifici a l'Arquebisbat de Barcelona perqu\xc3\xa8 se'n mantingu\xc3\xa9s el culte, que confi\xc3\xa0 l'esgl\xc3\xa9sia a l'Opus Dei, que en va prendre possessi\xc3\xb3 el 29 de juny de 1967. La seva festa \xc3\xa9s el 31 de maig. Les obres per remodelar l'edifici, que estava en mal estat, van estar dirigides per l'arquitecte Antoni Lozoya Aug\xc3\xa9. A m\xc3\xa9s de la tasca pastoral, actualment l'esgl\xc3\xa9sia duu a terme una \xc3\xa0mplia acci\xc3\xb3 solid\xc3\xa0ria a trav\xc3\xa9s de l'equip de voluntariat de l\xe2\x80\x99Acci\xc3\xb3 Social Montalegre."